Den odenseanske imam Abu Hassan opfordrede et ungt par til at snyde Odense Kommune i tirsdagens afsnit af "Moskeerne bag sløret" på TV2.

Den opfordring har nu fået Beskæftigelses- og Socialforvaltningen i Odense Kommune til at melde Abu Hassan til politiet.

Forvaltningen skriver i politianmeldelsen, at man mener, der er tale om at opfordre andre borgere til at afgive urigtige oplysninger til en myndighed med henblik på at få en ydelse.

Samtidig lægger Beskæftigelses- og Socialforvaltningen vægt på, at Abu Hassan er en person med betydelig position i en af Odense Kommunes befolkningsgrupper.